  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн тӧроез Александр Бречалов Дэри ёросысь Ягул черкогуртын лэсьтӥськись объектъёсы вуылӥз. Со сярысь улосвыл тӧролэн но кивалтэтлэн пресс-службазы ивортӥз. 500 интылы школаез вуоно арын уже кутыны чакламын. Куинь этажем юртын 20 кабинет, спорт но актовой залъёс, сиськонни, мастерскойёс, лыдӟиськонни, шутэтскон интыос луозы. Тазалыксыя сюбегатэм быгатонлыкъёсын муртъёслы 2-тӥ но 3-тӥ этаже тубыны-васькыны лифт лэсьтӥзы. Та дыре лэсьтӥськон ужъёс 60 процентлы быдэстэмын. Али Ягулысь школаын 1 сюрс 211 пиналъёс дышетско, нош юрт 390 гинэ интылы чакламын. Соин ик выль юртэз чидатэк возьмало. Школа вӧзын ФОК но стадион луозы. Татын ужъёс йылпумъян пала вуо. Лэсьтӥськисьёс юртъёс доры сюрес, машинаосты пуктон инты лэсьто, тыл кыско.   ФОК-ын баскетбол, волейбол, мини-футбол, ӝӧквыл теннис шудон интыос, ГТО куронъёсты быдэстыны инты луозы. Огъетэз 20-тӥ куарусёнэ усьтозы. Отын школаын дышетскисьёс сяна, черкогуртын улӥсьёс но спортэн вырыны быгатозы. Нош 23-тӥ куарусёнэ ФОК-ын «Удмуртия – территория спорта» ГТО фестиваль ортчоз. Вӧзысьтыз стадионын небыт резинаен шобыртэм 250 метръем куинь бызьылон сюресъёс но искусственной шобрертэн футбол бусы лэсьтэмын. Висисьёс понна 75 интылы трубина чакламын. Отын ик воркаутэн вырыны тренажёръёс пукто. Стадионэ пиналъёс но черкогуртысь фуболъя команда тренировкаосы ветло ни.   Озьы ик Удмуртилэн тӧроез толэзь но ӝыны талэсь азьвыл усьтэм амбулаторие вуылӥз. Татын эмчиос 5 сюрс пала арлыдоослэсь но пиналъёслэсь тазалыксэс чаклало. Александр Бречалов пусйиз, Дэри ёросэз азинтонъя малпанъёс туж бадӟымесь. Ягулын сяна, школа Пыӵанка гуртын пукто. Юсь черкогуртын нылпии садэз усьтыны дасясько. Хохрякиын 1 сюрс 25 интыем школалы ӵектос лэсьтыны кутскозы. Вуоно арын вить ФАП но Изгуртын амбулатори пуктыны чаклало. 2024-тӥ арын Первомайской черкогуртын «Знак» микрорайонын нылпи сад но школа, Дэриын нылпи сад, куас база но ФОК, Ягулын лулеберет юрт, Выль Казьмас гуртын лулчеберет огъет пуктыны чакламын. Нимысьтыз саклык сюресъёс лэсьтонлы. « Дэри ёрослы арлы быдэ 200 миллион манетэн висъяломы, малы ке шуоно сюресъёсын югдурез шӧдскымон тупатӥмы ке но, туж трос лэсьтоно на. Одӥгез бадым ӵектос та ласянь – Ижкар – Аэропорт сюресэз выльдон. Сюрес ньыль чурен луоз, со ӝоггес но кышттэмлыко ветлыны луонлык сётоз » Александр Бречалов, Удмуртилэн тӧроез Тодэ вайытом, туэ гудырикошкон – куарусён ӵоже Дэри ёросысь ньыль нылпи сад усьтӥзы.   Тегъёс: Удмуртия нылписад школаос Дэри АлександрБречалов  